謝朱宰借船
作者：楊炎正
朝代：宋

paragraphs: 書生祿遬空自憐，三年官滿囊無錢。
身如絆驥心千里，安得一舸西風前。
令君磊落濟川手，留滯亦憐窮獨叟。
大舟百尺影白虹，借我船家我何有。
函牛之鼎著雞肋，涓滴渠須瓢五石。
劣留兩席置圖書，輦石囊沙壓摇兀。
典衣買酒餉三老，槌鼓鳴鑼人看好。
相過重讀借船帖，我自盧胡君絕倒。